Tech-virksomheder går sammen i protest for at bevare netneutralitet

En stribe internetgiganter danner fælles front i protest mod amerikanske planer om at tilbagerulle regler, der skal sikre netneutralitet.

Alt fra sociale medie-tjenester til porno-sites protesterer i dag mod amerikanske planer om at tilbagerulle regler, der skal beskytte netneutralitet. Det fortæller BBC.

De deltagende sites vil på forskellig vis kommunikere, hvordan nettet kunne se ud, hvis eksempelvis en streaming-tjeneste skal betale ekstra til en internetudbyder for at sikre brugerne tilstrækkelig høj hastighed til at streame.

Går man ind på Reddit i skrivende stund - et af de deltagende sites - bliver der for eksempel vist en en simulation, der skal forestille et pixeleret logo, der langsomt bliver tydeligere i takt med, at det bliver indlæst over en internetforbindelse, hvor datahastigheden er blevet neddroslet.

BBC fortæller, at andre deltagende virksomheder blandt andet er er Google, Facebook, Amazon, AirBnB og Twitter. Derudover skulle dating-sitet OkCupid og pornosiden PornHub også være at finde blandt dagens protesterende forretninger.

Den amerikanske telemyndighed FCC stemte tidligere i år for at fjerne lovgivning fra Obama-tiden, der har til formål at forhindre justering af internethastigheder i forhold til, hvem der betaler mest. Det er denne beslutning fra FCC om at rulle lovgivningen tilbage, som har fået webstederne til at protestere.

Højhastighedsbaner

»Internetudbydere kunne lave særlige højhastighedsbaner til indholdsleverandører, som er villige til at betale ekstra,« fortæller vice president for PornHub Corey Price til BBC og fortsætter:

»Det betyder langsom streaming, hvilket - særligt i forhold til online porno - er temmelig problematisk, som du kan forestille dig.«

Ifølge BBC's oplysninger, så deltager omkring 80.000 hjemmesider i dagens protest.

BBC fortæller videre, at FCC har tidligere i år beskrevet Obama-lovgivningen i forhold til netneutralitet som noget, der risikerer at skade »online investering og innovation, og truer det meget åbne internet, som den skulle forestille at beskytte.«

FCC meddelte desuden:

»At kræve at internetudbydere skal aflede ressourcer for at leve op til unødvendige og brede nye lovgivningskrav truer med at fjerne deres mulighed for at foretage investeringer, der kommer forbrugerne til gavn.«